《尚书胡公哀挽》
明代·祁顺

造化钟英秀，邦家得俊良。才猷超贾董，治具际虞唐。

驰骛诗书府，嬉游翰墨场。策名留雁塔，通籍列鹓行。

献纳禆时政，褒迁沐宠光。贰卿推陆佃，考士仰欧阳。

位与名俱进，身由道益彰。襟怀春可挹，器度海难量。

拜命持双节，巡行遍四方。民风归采察，山水任徜徉。

足迹几千里，年华十七霜。归朝承眷顾，拾级上岩廊。

调护亲储副，师资重国庠。秩宗兼版使，霄汉应文昌。

政务劳参订，谋谟赖赞襄。星辰随步履，雨露散天香。

锦诰荣三代，奎星聚一堂。麟袍纡玉带，鸟篆刻银章。

特进三孤秩，还持八座囊。九重偏倚注，七纪尚康强。

任重商伊尹，知休汉子房。优容谁得似，锡赉更非常。

泉石双吟屐，烟波一画航。耄年黄发老，仙梦白云乡。

天上骑箕尾，人间失栋梁。哀荣昭异数，恩泽及诸郎。

生死应无憾，勋名总不忘。碑文新最迹，竹帛永流芳。

愿识嗟何及，追思倍衋伤。毗陵江上路，云水共苍茫。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。